เรื่องร้องเรียน (ถนน,ป้าย,กีดขวาง,จราจร) วันที่ 2023-05-14 04:21:07 — แขวงดินแดง เขตดินแดง จังหวัดกรุงเทพมหานคร
เพื่อประสานงานถึง สำนักการจราจรและขนส่ง กรุงเทพมหานคร
ด้วยบริเวณสี่แยกพระราม 9 หัวมุมฝั่งโรงแรม แกรนด์ ฟอร์จูน รัชดา ช่องจราจรซ้ายสุด ของ ถ.อโศก-ดินแดง ฝั่งขาออก ที่มาจากดินแดง เพื่อจะเลี้ยวซ้ายเข้าสู่ ถ.รัชดาภิเษก ฝั่งขาออก มุ่งหน้าไป ห้วยขวาง ปัจจุบันพบปัญหาว่า มีรถติดสะสมท้ายแถวยาวกว่าช่องจราจรอื่นๆ เนื่องจากบริเวณทางแยก มีป้ายห้ามติดตั้งอยู่ว่า “เลี้ยวซ้าย ให้รอสัญญาณไฟ” ทำให้รถที่ต้องการเลี้ยวซ้ายทั้งหมด ต้องรอติดตามจังหวะสัญญาณไฟจราจร ซึ่งสัญญาณไฟจราจรเลี้ยวซ้ายนั้น มีเพียงจังหวะเดียวเท่านั้น คือ จังหวะเดียวพร้อมรถตรง และรถเลี้ยวขวา ทำให้รถที่เลี้ยวซ้าย ต้องติดสัญญาณไฟรอนานไปด้วย
.
ในทางกายภาพของช่องจราจรซ้ายสุด ติดบาทวิถี สี่แยกพระราม 9 หัวมุมโรงแรม แกรนด์ ฟอร์จูน รัชดา พบว่า เป็นช่องจราจรเฉพาะอยู่แล้ว มีการตีเส้นเกาะสมมุติ และเส้นทึบ เพื่อให้เฉพาะรถที่ต้องการเลี้ยวซ้ายใช้เท่านั้น ซึ่งจากการสำรวจ พบว่า ในจังหวะของไฟเขียวจากถนนด้านอื่นๆ ที่จะเข้ามาสู่ ถ.รัชดาภิเษก ฝั่งขาออก ไม่กระทบต่อช่องจราจรซ้ายสุดแต่อย่างใด ดังต่อไปนี้ (พร้อมภาพประกอบ)
1. รถที่มากจาก ถ.พระราม 9 ฝั่งขาเข้า (มาจากแยก อสมท.) เลี้ยวขวา เข้าสู่ ถ.รัชดาภิเษก ฝั่งขาออก (มุ่งหน้าห้วยขวาง) พบว่า มีจำนวน 2 ช่องจราจรเท่านั้น จึงไม่ส่งผลกระทบต่อช่องจราจรซ้ายสุดแต่อย่างใด ดังนั้น รถที่จะเลี้ยวซ้ายมาจากดินแดง จึงไม่กีดขวางรถที่ได้จังหวะไฟเขียวเลี้ยวขวามาจากแยก อสมท. 
2.  รถที่มาจาก ถ.อโศก-เพชรบุรี ฝั่งขาออก (มาจาก อโศกมนตรี) ตรงเข้าสู่ ถ.รัชดาภิเษก ฝั่งขาออก (มุ่งหน้าห้วยขวาง) พบว่า มีจำนวน 3 ช่องจราจรเท่านั้น จึงไม่ส่งผลกระทบต่อช่องจราจรซ้ายสุดแต่อย่างใด ดังนั้น รถที่จะเลี้ยวซ้ายมาจากดินแดง จึงไม่กีดขวางรถที่ได้จังหวะไฟเขียวตรงมาจาก อโศกมนตรี
3.  ช่องจราจรซ้ายสุด ติดบาทวิถี สี่แยกพระราม 9 หัวมุมโรงแรมกรนด์ ฟอร์จูน รัชดาเป็นช่องทางเฉพาะ ที่ถูกตีเส้นจราจรเป็นเกาะสมมุติ และตีเส้นทึบ ยาวตลอดแนว จาก ถ.อโศก-ดินแดง ฝั่งขาออก ยาวถึง ถ.รัชดาภิเษก ฝั่งขาออก และที่สำคัญ รถที่ใช้ช่องทางซ้ายสุดนี้ จะไม่กีดขวางรถจากด้านอื่นๆที่ได้จังหวะไฟเขียวมาด้วย
.
ด้วยเหตุผลจากทั้ง 3 ประการ ที่ได้สำรวจจากหน้างานจริง จึงขอเสนอให้ปรับเปลี่ยนการเดินรถช่องจราจรซ้ายสุด สี่แยกพระราม 9 หัวมุมโรงแรมแกรนด์ ฟอร์จูน รัดชา    จากเดิม 	“เลี้ยวซ้าย หยุดรอสัญญาณไฟ”     เปลี่ยนเป็น 	“เลี้ยวซ้ายผ่านตลอด” 
.
ทั้งนี้ ได้ส่งเรื่องประสานงานถึง พ.ต.ต.พงศ์พิฑูร พาศรี สารวัตรจราจร สถานีตำรวจนครบาลดินแดง เพื่อพิจารณาอีกทางหนึ่งแล้วด้วย
#1555 #bkkrongtook